recursal/SuperWikiNEXT-32B huggingface dataset:
Karikatur av en typisk chav
**Chav** (romanes: *chavi*, «barn»), også **charv** og **charver**, er en britisk betegnelse som kom inn i det engelske språket i 1998, med utspring i Sør-England. Chav er et slanguttrykk benyttet nedsettende i dagligtalen og i pressen om ungdommer fra enkle kår, med lav utdanning og behov for å vise seg frem. Chav betegner også en moteretning og en subkultur, og er ofte ensbetydende med vulgær og usmakelig.

Den britiske pressen har ved flere anledninger brukt begrepet, og benytter det ofte for å betegne uutdannede småforbrytere og den kommende bondeklassen. Det har blitt uttrykt kritikk mot begrepet, da det menes at terminologibruken uttrykker et klassebesatt britisk samfunn. Frykten for dette har kommet frem fra liberale miljøer.

Etymologi
---------

Den aksepterte etymologien for «chav» er at det stammer fra romaniske ordet «chavi» som betyr barn. Relaterte engelske ord utledet fra samme kilde er for eksempel «charva» som betyr prostituert (brukt i Nordøst-England på en tilsvarende måte). I moderne spansk betyr «chaval», «chavo» eller «chavón» «fyr» (engelsk «lad») (f.eks.: *El Chavo* en meksikansk tv-komedie hvor hovedpersonen er en gategutt).

Stereotypen
-----------

Den subkulturelle stereotypen er fiksert på saker som «bling»-smykker og ekte eller falske designerklær med det rutete Burberry-mønstret «nova» og merker som Adidas og Nike. Musikkstilen består hovedsakelig av garage, RnB og hiphop.

* Kler seg ofte i bestemte klær:
	+ Sportsklær og sko av et visst merke. Ofte joggesko og treningsklær
	+ Designerklær med tilbehør, spesielt burberrymønstret
	+ Bling-bling: gullsmykke – spesielt øredobber og kjeder for kvinner og gylne ringer for menn
	+ Sportscapper og hettegensere. Ofte begge deler, med hetta over cappen.
	+ Sport- eller joggebukser, ofte ned i hvite fotballstrømper.
* (kvinner) kan være grovt sminket, bruke selvbruningskren, store øredobber
* (kvinner) ofte tatovering på korsryggen
* (kvinner) kjent for en hårfrisyre kalt council-house facelift, hvor de har en ultrastram hårknute bak i nakken.
* Ofte involvert i småkriminalitet som vandalisme narkotikamisbruk.
* (menn) eier ofte modifiserte biler
* opptatt av ny elektronikk, f.eks. telefoner og MP3-spillere
* Snakker usofistikert britisk engelsk med gatedialekt av forskjellige slag samt grov språkbruk

Referanser
----------

1. ↑  *Oxford English Dictionary* på Internett den 29. desember 2006, oppslagsord *chav*
2. ↑  Quinion, Michael. «World Wide Words» **((en))**.
3. ↑  «*Chaval* definition at Yahoo Education» **((en))**. Arkivert fra originalen 24. februar 2007. Besøkt 28. juli 2007.

Eksterne lenker
---------------

* «Chav» **(engelsk)**. World Wide Words. Besøkt 11. april 2008.
* Engelsk harrykultur inspirerer vårmoten – kjendis – Dagbladet.no
**Anna Backe** (født i 1857 i Vikedal i Rogaland, død 26. juli 1902) var en norsk lærer, politiker og kvinnesaksforkjemper, som var leder i Stavanger Kvinnesaksforening og en av de første kvinnene valgt til et politisk verv da hun i 1901 ble bystyremedlem i Stavanger.

Yrkesliv
--------

Anna Backe tok lærerinneeksamen i 1880, og virket som lærer ved Stavanger folkeskole frem til sin død.

I 1889 var hun en av stifterne av en forening for folkeskolelærerinnene i Stavanger, og ble valgt inn i foreningens første styre.

I april 1904 vedtok formannskapet i Stavanger å fremme et forslag til bystyret om å innvilge en pensjon på kr. 300,- til Anna Backe og én annen lærerinne som skulle pensjonere seg.

Politisk virke
--------------

Hun ble i 1890-årene med i Stavanger Frisindede forening og var i 1893 medstifter av Stavanger Kvinnesaksforening, som hun senere ledet. I 1901 stod hun på 13. 51. og 66. plass på Arbeiderpartiets liste til bystyrevalget; listen bestod av totalt 68 plasser. Det stod for øvrig fem andre kvinner på samme liste. Backe ble valgt inn i bystyret ved valget som fant sted 5. desember 1901; på Arbeiderpartiets liste var det kun seks menn som fikk flere stemmer enn henne. Hun var da en av de aller første kvinnene valgt til et politisk verv i Norge. I Stavanger stod det kvinnelige kandidater på alle listene til bystyrevalget i 1901, takket være et tverrpolitisk initiativ fra Stavanger Kvinnesaksforening med Anna Backe, Anna Gjøstein og Gudrun Gjøstein Tvedt i spissen.

Hun hadde i en årrekke engasjert seg i politisk virksomhet, men på grunn av sykdom deltok hun i bare to bystyremøter før hun døde i 1902.

Familie
-------

Anna Backes far var fullmektig ved Ryfylke sorenskriverembete da hun ble født i 1857.

Referanser
----------

1. 1 2 3 4 5 6  *En kvinde, hvis minde lever*. Social-Demokraten. 5. august 1902.
2. 1 2 3 4  *Bekjendtgjørelse.* Stavanger Aftenblad. 23. november 1901. «Arbeiderpartiets officielle valgliste ved kommunevalget for Stavanger by den 5te december 1901»
3. ↑  *Lærerindeexamen*. Stavanger Amtstidende og Adresseavis. 27. september 1880.
4. ↑  *Folkeskolelærerinderne i Stavanger*. Bergen: Arbeidet. 9. mai 1899. «har dannet forening.»
5. ↑  *Formandskabet torsdag*. Stavanger Aftenblad. 26. april 1902.
6. ↑  *Valget*. Stavanger Aftenblad. 7. desember 1901.
7. ↑  Foldøy, Brit Marit: *Frivillig organisering blant kvinner i Stavanger fram til 1. verdenskrig*, UiB 1982.
8. ↑  Andersen, Ragnar, m.fl. (1983). *Partiet og politikken : Stavanger Høyre 1883-1983*. Universitetsforl. s. 56–57. ISBN 8200066215.

|  |  |
| --- | --- |
| Oppslagsverk/autoritetsdata | Lokalhistoriewiki
 |
**Hadsel Folkehøyskole** ble opprettet på Stokmarknes i 1969 av Den Norske Sjømannsmisjon, Den norske Broderkretsen på Havet og Norges Kristelige Ungdomsforbund. Grunnsteinen til skolen ble lagt ned av biskop H. E. Wisløff Kristi himmelfartsdag 1968, og biskopen var formann i skolens forstanderskap. 

Broderkretsen tok initiativet til opprettelse av to skoler for sjømenn; nåværende Risøy Folkehøyskole på Sørlandet (opprinnelig kalt Risøy Ungdomsskole for sjømenn), som ble åpnet i 1950, og senere Hadsel Folkehøyskole.

I utgangspunktet var Hadsel Folkehøyskole tenkt å være en folkehøyskole for sjøfolk i Nord-Norge på samme måte som Risøy Folkehøyskole i Sør-Norge. På folkemunne ble den derfor kalt "sjøguttskolen". Med årene fikk skolen også linjer uten sjøpreget innretning. 

Fra 1976 kom Den Indre Sjømannsmisjon med som eier. 

I 1987 opprettet skolen Nord-Norges første asylmottak med driftsavtale med UDI. Asylmottaket ble nedlagt i 1991. Skolen ble nedlagt i 1999. Bygningene på Lille-Børøya ble overtatt av Hadsel kommune, som leier ut anlegget til Høgskolen i Bodøs desentraliserte undervisning i Vesterålen.

Referanser
----------

1. ↑  Helle, Kaare (1985). *Broderkretsen på havet 1885-1985: et jubileumsskrift*. Kristiansand: Broderkretsen.

|  |  |
| --- | --- |
| Oppslagsverk/autoritetsdata | VIAF
 |
**Nicholas James «Nick» Culkin** (født 6. juli 1978 i York) er en tidligere engelsk fotballspiller som er mest kjent for å ha spilt for Manchester United som han signerte for i september 1995. Hos United fikk han sin første og eneste ordinære førstelagskamp i august 1999, hvor han kom inn på overtid for Raimond van der Gouw i en seriekamp borte mot Arsenal og fikk kun 80 sekunder på banen. 

Culkins første kamp for Manchester United var for øvrig under deres Skandinaviske turné sommeren 1997, hvor Culkin kom inn i andre omgang for Peter Schmeichel og holdt nullen mot Brann i en kamp United vant 4–0. Hans periode i United ble likevel preget av lite spilletid, noe som gjorde at han ble lånt ut til Hull City, Bristol Rovers og Livingston.

I 2002 meldte han overgang til Queens Park Rangers, hvor han på tre sesonger kun fikk 22 kamper. Culkin ble tvunget til å legge opp i 2005 på grunn av en langvarig kneskade, og fikk tilsammen 93 ligakamper samt tre FA Cup–kamper og syv ligacupkamper.

Eksterne lenker
---------------

* (en) Nick Culkin – Transfermarkt Rediger på Wikidata

* (en) Nick Culkin – Soccerbase.com Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |
***Gaudium et spes*** er et av Andre Vatikankonsils dokument, kalt **Pastoralkonstitusjonen om kirken i verden av idag**. Dokumentet ble promulgert av pave Paul VI den 7. desember 1965.

*Gaudium et spes* (som betyr «Glede og håp») henvender seg ikke bare til kristne, men til alle mennesker av god vilje. Dokumentet består av to deler:

1. *De ecclesia et vocatione hominis* – Kirken og menneskets kall
2. *De quibusdam problematibus urgentioribus* – Viktige delspørsmål

Dokumentet omhandler blant annet synet på menneskets verdighet, kampen mellom det gode og det onde, den fattige verdens problemer og kirkens forhold til kulturen og det politiske samfunnet.

Skriftet regnes for en teologisk nyskapning i den katolske kirken. Det er et oppgjør med den dype mistroen overfor den moderne verden som den katolske kirken til tider hadde utvist. Skriftet ble godkjent av biskopene på konsilet med stemmene 2 307 for og 75 imodt

Eksterne lenker
---------------

* *Gaudium et Spes*

  


|  |  |
| --- | --- |
| Oppslagsverk/autoritetsdata | NKC
 |
Gauchos.
Gauchos demonstrerer en kamp me tradisjonelle facón-dolker og ponchoer viklet om armene som skjold. Foto trolig fra Argentina tidlig på 1900-tallet.
**Gaucho** (*gaúcho* på portugisisk) er en betegnelse ofte brukt for å beskrive beboere på de søramerikanske slettelandskapene (pampas), chacos eller patagoniske gresslandskapene som finnes i deler av Argentina, Uruguay, sørlige Chile og sørlige Brasil. Gaúcho blir nå brukt om beboerne i den brasilianske staten Rio Grande do Sul.

Ordet gaucho tilsvarer det nordamerikanske «cowboy», venezuelanske «llanero» og meksikanske «vaquero» og andre regionale betegnelser for «gjetere av kveg». På 1800-tallet utgjorde kvegfarmere og bønder størstedelen av den argentinske landbruksbefolkningen.

Det finnes flere motstridende teorier om opprinnelsen til betegnelsen. Det kan komme fra *quechua huachu* («foreldreløs» eller «vagabond») eller fra det arabiske *chaucho* (en type pisk brukt for å gjete dyr). Andre hypoteser finnes i stort antall. Den første nedtegnede bruken av ordet dateres til tiden rundt den argentinske frigjøringen i 1816.

Se også
-------

Ridende kvegdrivere og -oppdrettere i Amerika:

* Cowboy i det vestlige USA
* Vaqueros i Spania og landets tidligere latinamerikanske kolonier, særlig Mexico
* Charros i Mexico
* Gauchos på pampasen i Argentinia og Uruguay
* Ilaneros på slettene i Venezuela og Columbia
* Huasos i Chile
* Vaqueiros i Brasil
* Morochucos og piajenos i Peru
* Chargas i Ecuador

Eksterne lenker
---------------

* (en) Gauchos – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** GND **·** LCCN **·** BNF **·** BNF (data) **·** NKC
 |
**Gauda** var konge i Numidia fra 105 f.Kr. til 88 f.Kr. Han var sønn av Mastanabal, halvbror til Jugurtha og nevø av den tidligere kong Micipsa. Numidia hadde vært eget kongedømme fra 202 f.Kr. da Masinissa (Gaudas farfar) med støtte av romerne ble konge etter sin innsats på romersk side på slutten av den andre punerkrig mellom Roma og Karthago.

Den romerske historikeren Gaius Sallustius Crispus (Sallust) omtaler Gauda som *«noe åndssvak»*. Under Jugurthakrigen skal Gauda ha alliert seg med romerne under ledelse av Quintus Caecilius Metellus Numidicus og bedt om å bli hedret som prins og med romersk livvakt, noe han ikke fikk. Den romerske generalen Gaius Marius, som var en fiende av Metellus, brukte denne uenigheten for alt det var verdt i sine intriger mot Metellus.

Etter at Jugurthas styrker var slått i den langvarige Jugurthakrigen og Jugurtha selv var drept (105–104 f.Kr.) av Gaius Marius, ble Gauda innsatt som konge i et svært redusert numidisk kongerike. De vestlige delene av landet ble innlemmet i Mauretania under kong Bocchus I som takk for at de hadde utlevert Jugurtha til romerne.

Gauda var far til Hiempsal II som etterfulgte ham som numidisk konge i 88 f.Kr. Den østlige delen av Numidia forble eget kongedømme også under Gaudas sønnesønn Juba I fram til 46 f.Kr. Deretter ble riket på nytt delt, og noe ble tillagt Mauretania under Juba Is sønn Juba II mens resten ble en del av den romerske provinsen Afrika.

Referanser
----------

1. ↑   Q45096732[Hentet fra Wikidata]
2. ↑  Sallust, *Jugurtha*, Det norske samlaget (1923), kap. 65. Engelskspråklig nettversjon
3. ↑  Alexander Bugge, *Illusteret verdenshistorie*, bd I, s 348
En gammel sovjetisk Hobbs måler fra ca. 1970.
**Hobbs måleren** er en enkel timeteller som er vanlig på dashbordet på mange fly. Måleren kalles i noen sammenhenger for «motor time-teller». Den registrerer tiden som en klokke med timer og tiendedels timer.

Hobbs-navnet er varemerke for målere produsert av Honeywell, men det produseres også slike målere av ENM og Datcom.

Det er timene på denne måleren som registreres som flygerens flytid, og det er denne tiden som det er vanlig at leien for flyet blir betalt etter i flyklubber, for privat utleie og i utleiefirmaer.

Det er flere måter å koble Hobbs måleren på:

* Den kan kobles til flyets hovedstrømbryter.
* Den kan kobles til en bryter for oljetrykket slik at timetelleren kun går når motoren går.
* Den kan registrere tiden motorens generatorer lader.
* Den kan kobles til en bryter på understellet som registrerer når det ikke er belastet, det vil si at telleren går når flyet flyr.
* Den kan også kobles til en liten finne på vingen, også slik at telleren kun går når flyet flyr.

**Tachometermåleren** er en annen tidsteller i mange fly. Den er koblet til motoren slik at den følger turtallet og kun teller riktig tid om vanlig turtall på cruise er benyttet. Dersom motoren på en tur er kjørt langsommere / med mindre turtall, vil denne telleren registrere kortere tid. Vedlikeholdsprogrammet til flyene følger denne telleren.
**NHI.no** er en videreutvikling av siden **Pasienthandboka.no** og eies av Norsk Helseinformatikk (NHI). Nettsiden er et norsk, medisinsk nettsted først og fremst med tanke på opplysning om helse, symptomer og sykdommer. Siden inneholder også nyhetsoppslag, dokument om trening og forum. Pasienthandboka ble opprettet tidlig våren 2007 av firmaet Norsk Helseinformatikk. På tampen av 2009 skiftet nettstedet navn til NHI.no. Intensjonen med dette var å gjøre informasjonen på siden enda lettere tilgjengelig samt å gi siden et «friskere» utseende.

NHI.no er gratis (reklamefinansiert), har ingen tilknytning til industri eller sponsorer, og annonsørene skal ikke ha noen innvirkning på artiklene de produserer ifølge NHI.no.

NHI.no er basert på oppslagsverket Norsk Elektronisk Legehåndbok (NEL) som tidligere var tilgjengelig for alt helsepersonell gjennom en statlig avtale (Helsebiblioteket.no). Mens NEL i dag er en betaltjeneste, forblir NHI.no tilgjengelig for alle.

Terje Johannessen er redaktør for både NHI.no og NEL (Legehåndboka). 

NHI.no angir referansene brukt for å utvikle sine dokument. Ett av formålene med NHI.no er at behandler og pasient skal ha mest mulig lik kunnskapsbakgrunn, og dermed kunne ta bedre beslutninger i fellesskap.

Referanser
----------

1. ↑  «NHI.no - den nye Pasienthåndboka». NHI.no. Arkivert fra originalen 18. april 2010. Besøkt 26. mai 2010.
2. ↑  «Retningslinjer for arbeidet med NHI.no». NHI.no. 11. mai 2007. Arkivert fra originalen 26. september 2010. Besøkt 26. mai 2010.
3. ↑  «Legehåndboka». Legehandboka.no. Besøkt 8. august 2007.
4. ↑  «NHI.no er publikumsutgaven av Legehåndboka». NHI.no. Arkivert fra originalen 26. november 2010. Besøkt 26. mai 2010.

Eksterne lenker
---------------

* NHI.no
* Helsetilsynets beskrivelse av NHI.no
* VGs vurdering av Pasienthåndboka[*død lenke*]
* Faktabloggen fra redaksjonen ved Startsiden.no
**National Hockey League All-Star Game** er en treningskamp som tradisjonelt holdes i midten av den ordinære sesongen i National Hockey League (NHL), med mange av ligaens stjernespillere som spiller mot hverandre. Kampens inntekter kommer til nytte i spillernes pensjonsordning.

### Gjeldende år

I løpet av 2010-2011 sesongen kunngjorde NHL en endring i måten lagene ble valgt. Conference vs conference (East vs West) metoden ble erstattet av et spiller draft, utført av All-Star spillerne selv, å bestemme troppene for hvert lag. Kapteinene for hvert lag nå velge spillere som er valgt ut av fansen og NHL Hockey Operations Department. Endringen i formatet var en felles innsats fra League og National Hockey League Players Association.

### Tidligere år

I tidligere år, har Eastern Conference All-Stars spilt mot Western Conference All-Stars, hvor førstelaget og startrekkene, inkludert keeperen, er blitt stemt inn av fans, mens resten av lagene har blitt valgt av NHL's Hockey Operations Department i samarbeid med NHL-lagenes managere.

Statistikk ledere
-----------------

Liste over NHL All-Star Game rekorder

### Flest poeng

| Spiller | Poeng (g-a) | Kamper spilt |
| --- | --- | --- |
| Wayne Gretzky | 25 (13–12) | 18 |
| Mario Lemieux | 23 (13-10) | 10 |
| Joe Sakic | 22 (6–16) | 12 |
| Mark Messier | 20 (6–14) | 15 |
| Gordie Howe | 19 (10–9) | 23 |

### Flest opptredener

* Gordie Howe, 23 ganger
* Ray Bourque, 19 ganger
* Wayne Gretzky, 18 ganger
* Frank Mahovlich, 15 ganger
* Paul Coffey, 15 ganger
* Mark Messier, 15 ganger
* Scott Stevens, 13 ganger
* Alex Delvecchio, 13 ganger
* Glenn Hall, 13 ganger
* Al MacInnis, ganger
* Joe Sakic, 12 ganger (valgt ut til laget 13 ganger, men var skadet i 1997)
* Terry Sawchuk, ganger
* Patrick Roy, 11 ganger
* Nicklas Lidstrom(Aktiv), 11 ganger
* Mario Lemieux, 10 ganger
* Jari Kurri, 10 ganger
* Steve Yzerman, 10 ganger
* Teemu Selanne(Aktiv), 10 ganger
* Martin Brodeur(Aktiv), 9 ganger (valgt til laget 10 ganger, men hadde en familie situasjon i 2008)
* Mats Sundin, 9 ganger

### Nordmenn

Espen Knutsen er til nå den eneste nordmannen som har spilt en All-Star-kamp, i 2002, hvor han scoret et mål, og hadde en målgivende pasning.
**NGIn** (*Innovative Tools and Services for NorduGrid*) er et prosjekt stiftet av Nordunet3-programmet[*klargjør*] for perioden 1. juni 2006 til 30. juni 2010. Prosjektet fokuserer på å utvikle nye eksperter innen *grid computing* for å sørge for kontinuerlig utvikling av innovative verktøy og tjenester for NorduGrids grid-mellomvare, Advanced Resource Connector (ARC).

Hovedmålet for NGIn-prosjektet er å lære opp nye grid-eksperter. Læringsprogrammet inkluderer en nordisk grid-skole og ph.d.-studenter innen grid. Prosjektets aktiviteter vil være på linje med de andre[hvilke?] grid-initiativene og vil dermed være med på å sørge for interoperabilitet mellom de forskjellige løsningene på markedet.

NGIn støtter fem ph.d.-prosjekter ved Universitetet i Oslo, Uppsala universitet, Lund universitet og Helsinki Institute of Physics (HIP).

Se også
-------

* NorduGrid
* Advanced Resource Connector (ARC)
* NORDUnet

Eksterne lenker
---------------

* NGIn
* NorduGrid official website for the Advanced Resource Connector middleware
* Nordunet3
Nyborg slott Foto: Mogens Engelund 
**Nyborg slott** ligger i Nyborg i Danmark. 

Det antas at slottet ble anlagt i 1175 av Knut Prislavsen, Valdemar I av Danmarks søstersønn. Ikke mange årene etter ble det overtatt av Kronen og det har opp gjennom århundrene blitt benyttet i flere viktige sammenhenger. Slottets riddersal ble fra midten av 1200-tallet brukt som samlingssted for Danehoffer - riksforsamlinger - og det var her Erik Klipping undertegnet håndfestningen sin i 1282.

Noen egentlig residens for kongen har slottet aldri vært, men flere konger har bodd her i perioder; Christian II ble født her. Christian III var aktiv på slottet og det samme var Christian IV, som fikk Dominicus Baediaz til å oppføre en østfløy.

På midten av 1600-tallet ble slottet okkupert av svenskene og i perioden etter ble det stående for vind og vær. I dag er kun selve kongefløyen og en del rester av den opprinnelige borgen bevart. Riddersalen ligger i kongefløyen og både den og resten av slottet er restaurert og ført tilbake til slik det var på 1200-tallet.

Nyborg slott eies av staten og er innredet som museum med adgang for publikum.Det er fredet.

Galleri
-------

* Nyborg slott på vinterstid.Nyborg slott på vinterstid.
* Nyborg slottNyborg slott
* Nyborg slottNyborg slott
* Minnesten over Christian IIMinnesten over Christian II

Referanser
----------

1. ↑  Ortmann, side 108
2. 1 2  Ortmann, side 109
3. ↑  *Christian 2.* Dansk Biografisk Leksikon
4. ↑  Ortmann, side 208
5. ↑  
«Nyborg Slot» **(dansk)**. Slots- og Kulturstyrelsen. Arkivert fra originalen 13. september 2016. Besøkt 8. september 2016.
6. ↑  Nyborg Slot fra Kulturstyrelsen / Fredede & Bevaringsværdige Bygninger

Litteratur
----------

* Ortmann, Jytte (1994). *Slotte og Herregårde i Danmark*. Viborg: Sesam. ISBN 87-7600-006-0.

Eksterne lenker
---------------

* (en) Nyborg Castle – kategori av bilder, video eller lyd på Commons Rediger på Wikidata
* *Blev Nyborg grundlagt af Knud Prislavsen?* PDF om Nyborg og Prislavsen av Kirstin Eliasen[*død lenke*]

Portal: Danmark

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |
**Pokédex** er et hjelpemiddel i Pokémon-spillene som viser en liste over ulike Pokémoner, deres data, lokaliteter og annen informasjon om dem. Navnet er et teleskopord av «Pokémon» og ordet «index». En Pokédex ligner mest på en liten bok, eller en klapptelefon. Den har flere skjermer, en på forsiden, og to inni. Den har også flere taster, som på en telefon, og en knapp som kan brukes til å organisere laget av Pokémon treneren har med seg. Den inneholder også en sensor som gjenkjenner Pokémon, og bare ved å rette sensoren mot en Pokémon, vil Pokédexen lese opp informasjon om den. Videre info er tilgjengelig ved noen tastetrykk. Infobiten som leses opp er kort, i og med at lyden kan røpe trenerens posisjon for ville Pokémon, og da er det i mange tilfeller nødvendig å løpe. Enten fordi Pokémonen prøver å komme seg unna, eller fordi den vil angripe.

En Pokédex brukes av Pokémon-trenere til å katalogisere Pokémon, gjenkjenne dem, lagre data, og den er også godkjent som ID-kort. Pokédexer er koblet opp til et stort nettverk som også kontrollerer Pokéballer. Dette systemet sørger for at trenere ikke kan ha mer enn seks Pokémon med seg av gangen, men brukes også til å lagre innsamlede data om Pokémon.
De er svært solide, vanntette, tåler elektriske støt og sterk varme. Dette er i hovedsak på grunn av at selv om Pokémon-angrep ikke skader mennesker, kan de gjøre stor skade på utstyr. Og en trener må regne med å få mer enn ett angrep rettet mot seg før eller siden, og da er det greit om det mest uunnværlige hjelpemiddelet hans/hennes tåler det.
Pokédexen ble funnet opp av Professor Samuel Oak, Professor Westwood den femte, og Professor Elm. Stemmen til Pokédexen er lest opp av Pokémon-kokurranse-dommeren Dexter (Dexter er for så vidt også navnet på programvaren). Pokédex finnes i flere varianter, men alle er røde, har flere skjermer og solide deksler.

Se også
-------

* Liste over pokémoner

Eksterne lenker
---------------

* *Artikkelen har ingen egenskaper for offisielle lenker i Wikidata*

Portal: Videospill
Skiltet til Partick stasjon er både på engelsk og skotsk-gælisk.
**Partick** (Skotsk-gælisk: *Partaig*) er en bydel i Glasgow og ligger på den nordlige elvebredden av Clyde, rett overfor Govan. Bydelen var tidligere en selvstendig landsby før den fikk status som police burgh i 1852 og ble innlemmet i Glasgow i 1912.

Partick var det kongelige residentstedet i kongedømmet Strathclyde. Sammen med Govan, som var det religiøse senteret og Dumbarton, som var hovedstaden var Partick et sentralt sted i kongedømmet.

Partick stasjon ligger i Partick og er en kombinert jernbanestasjon og undergrunnsstasjon. Stasjonen danner sammen med den nærliggende busstasjonen et av de viktigste transportknutepunktene i Glasgow, med tilknytninger til mange steder i Stor-Glasgow og resten av Strathclyde

Fotballaget Partick Thistle FC ble grunnlagt i Partick i 1876, men flyttet til Maryhill i 1909. I Patrick ligger cricketbanen Hamilton Crescent hvor den første landskampen i fotball noensinne ble spilt. Kampen var mellom Skottland og England og endte 0–0.

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames
 |
**Larry Wu-Tai Chin** (forenklet kinesisk: 金无怠; tradisjonell kinesisk: 金無怠; pinyin: *Jīn Wúdài*; født 1922 i Beiping i Kina, død 21. februar 1986 i Virginia i USA) var en kinesisk oversetter som arbeidet for det amerikanske CIA. 

Chin solgte klassifiserte dokumenter til Folkerepublikken Kina i perioden 1952-1985. Han fungerte som en oversetter for den amerikanske hæren under Koreakrigen, og det var i denne forbindelse at han muligens kom i kontakt med den kinesiske etterretningstjenesten for første gang. Chin hadde blant annet gitt kineserne informasjon om krigsfanger tatt av amerikanske og allierte styrker. I 1986 ble Chin dømt til en lengre fengselsstraff for spionasje og skatteunndragelse. Han hevdet at hans gjerninger var ment å skape forsoning mellom Kina og USA. Men Chin ble funnet livløs på fengselscella med en søppelpose over hodet. En obduksjon konkluderte med at Chin hadde begått selvmord på sin celle.

Referanser
----------

1. ↑   Trove, oppført som Wudai Jin, Trove person-ID 1385421, besøkt 9. oktober 2017[Hentet fra Wikidata]
2. ↑   The Paper, «我父亲燕大同学金无怠是世界情报史上的"超级谜团"», verkets språk forenklet kinesisk, utgitt 15. januar 2019, besøkt 1. mars 2019[Hentet fra Wikidata]
3. ↑   Faceted Application of Subject Terminology, oppført som Wudai Jin, FAST-ID 444151, besøkt 9. oktober 2017[Hentet fra Wikidata]
4. ↑   web.archive.org[Hentet fra Wikidata]

Eksterne lenker
---------------

* 
* Arkivert 7. oktober 2011 hos Wayback Machine.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI
 |
Nathalenaels kirke på Amagerbro.
**Amagerbro**, også kalt **Sønderbro**, tidligere **Christianshavns Overdrev**, senere **Christianshavns Fælled** (*fælled* = allmenning, takmark), er den delen av den administrative bydelen Sundbyøster i København som ligger på den nordøstligste delen av Amager. Området avgrenses mot nord av Christianshavns Vold, mot vest av Amagerbrogade og mot syd av Øresundsvej, hvor Amagerbro grenser opp til selve Sundbyøster. Området er et av de tettest befolkede i Danmark.

Befolkningstallet for Amagerbro oppføres ikke særskilt, men Amagerbro Provsti som er noe større enn det man vanligvis forstår med Amagerbro, har 117.291 innbyggere (2010).

Amagerbrogade er områdets hovedferdselsåre. Området betjenes dessuten av Københavns Metro med Amagerbro metrostasjon og Lergravsparken metrostasjon. Eneste større grønne anlegg i området er Kløvermarken, som i stor grad gir plass til kolonihager.

Søren Kierkegaard skrev i sine *Diapsalmata* (= strøtanker) at han heller ville «være svinehyrde på Amagerbro og bli forstått av svinene, enn være dikter og misforstått av menneskene».

Referanser
----------

1. ↑  Jørgen Grandt: «Kløvermarken på Amager»
2. ↑  Oplysninger om Amagerbro Provsti Arkivert 20. desember 2013 hos Wayback Machine.
3. ↑  Jørgen Grandt: «Kløvermarken på Amager»
4. ↑  Kolonihageforeningen Kløvermarken
5. ↑  Kierkegaards notat 6. mars 1842

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** GeoNames
 |
**MK «Hisø»** var en norsk selfangstskute. Skuta er kjent for å ha oppdaget torskefisket vest for Grønland, for å ha blitt kapret to ganger og for sitt virke i norsk ekspansjon i nordområdene.

Historie
--------

Skuta ble bygd i 1908 ved Skotholmen i Arendal, med 45 hk compound motor fra Pusnes Støperi på Tromøy og dampkjele fra Cochran i skotske Annan. Den ble solgt av AS Hisø Fiskekompagni til A/S Elf i 1910 i Kristiania (kallesignal MFCL) og var 112 brt med dimensjonene 84,4/22.4 / 11,5.

Med Johan Olsen fanget skuta, fem isbjørn og et par hundre hvalross ved Vest-Grønland og fisket torsk i Davisstredet, i 1911 og 1912. Skuta ble i 1916 ble solgt videre til A/S Ålesund Fiske & Fangst, men ble kapret av britene under sildefisket i 1917 og det ble en engelsk prise. Skuta ble solgt i 1924 igjen videresolgt til Brdr.Edw. og Iver Larsen fra Ålesund, utrustet med 200 Hk Skandia og ombygd akter (122 brt). Skuta ble i 1929 leid av Fiskeridirektoratet, med Thor Iversen som leder, for å sondere rundt Frans Josefs land og Bjørnøya. Den 7. august 1929 varslet Adolf Hoel at Iversen skulle annektere Victoriaøya, noe isforholdene umuliggjorde.

Skuta ble overtatt av *Sælfangst & Havfiske A/S* fra Ålesund i 1931, så *A/S Rieber & Co.* av Tromsø i 1939. Skuta ble i 1940 kapret i Vestisen av den tyske båten «Nordmark» kamuflert som «Thorshøvdi» av Sandefjord, som var en tysk prise. Med nedbrent maskin og tømt lasterom ble båten slept til Trondheim og ny 300 hk Wicmann diesel. Skuta gikk på et skjær i 1943 i Mandal og i 1944 kolliderte den på lovlig sildefiske med tysk vaktbåt. *Rieber & Co.* fikk senere båten tilbake og Eyvind Olsen ble tilsatt som skipper. En ombygging i 1950 ved Ottesens Skipsbyggeri i Sagvåg på Stord fornyet alle spant, ga nytt overbygg og ny 400 hk Wichmann. I 1956 brekker propellakselen på skuta, mens den er på Vestisen, ble isfast fram til «Salvator» kom. Skuta fikk nye skader under en storm ved Bjørnøya i november 1959. I 1966 fikk skuta en rekordfangst, og ble brukt fram til 1979. Skuta ble slept av «Kvitbjørn» til Veggefjorden ved Ringvassøya der den ble senket 3. august 1981. Masta ble gitt til Balsfjord kommune.

Referanser
----------

1. ↑  «Arendals verksteder». Norsk skipsfartshistorisk selskap. [*død lenke*]
2. ↑  Runar Ottosen (2000). *Ishavsskuter II*. Ulsteinvik: Fotoforlaget. s. 33-36.
3. ↑  Ian Gjertz og Berit Mørkved (1998). «Norwegian Arctic Expansionism, Victoria Island (Russia) and the Bratvaag Expedition». *Arctic*. 51 (4): 330-335.
4. ↑  Per Eliassen (19.4.2008). «Hisø med rekordfangst i 1966». Tromsø (avis).
***Langskipene*** (orig: *The Long Ships*) er en engelsk-jugoslavisk eventyrfilm fra 1963. Filmen er meget løst og knapt gjenkjennbart basert på den populære, svenske romanen *Röde Orm*, skrevet av forfatteren Frans G. Bengtsson.

Handling
--------

Historien sentrerer seg om en enorm gylden bjelle som heter "stemmens mor" som kanskje ikke eksisterer. Maurer-kongen Aly Mansuh (spilt av Sidney Poitier) er overbevist om at den faktisk eksisterer. Han planlegger å reise på en ekspedisjon for å lete etter den. Når en nordboer, Rolfe, gjentar denne historien, antyder han at han vet plasseringen. Han blir grepet av Mansuhs håndlangere, og ført til avhør. Rolfe insisterer på at han ikke vet mer enn selve legenden, og at det sannsynligvis bare er et myte. Han klarer å stikke av, før avhør skal fortsette under tortur.

Etter at han kom hjem avslører Rolfe til sin far Krok og bror Orm at han virkelig hørte bjellen den natten skipet hans ble ødelagt i Afrika. Imidlertid har Rolfes far blitt fattig etter å ha brukt en formue på å bygge et begravelseskip til den danske kongen, Harald Blåtann, som deretter nekter å betale. Rolfe og Orm stjeler skipet, og leier en rekke berusede vikinger som mannskap. For å hindre at Harald dreper faren i hevn etter tyveriet, tar han også kongedatteren som gissel. Harald erklærer at han vil innkalle hvert langskip han kan finne, og redde datteren. Etter å ha blitt angrepet og tatt til fange av maurerne blir de dømt til henrettelse. Mansuh møter Rolfe igjen, og krever å vite hvor "stemmens mor" er.

Rolleliste
----------

* Richard Widmark i rollen som *Rolfe*
* Sidney Poitier i rollen som *Prince Aly Mansuh*
* Russ Tamblyn i rollen som *Orm*
* Rosanna Schiaffino i rollen som *Aminah*
* Oskar Homolka i rollen som *Krok*
* Edward Judd i rollen som *Sven*
* Lionel Jeffries i rollen som *Aziz*
* Beba Loncar i rollen som *Gerda*
* Clifford Evans i rollen som *King Harald*
* Henry Oscar i rollen som *Auctioneer*
* Gordon Jackson i rollen som *Vahlin*
* Paul Stassino i rollen som *Raschild*
* Colin Blakely i rollen som *Rhykka*
* Jeanne Moody i rollen som *Ylva*
* David Lodge i rollen som *Olla*

Eksterne lenker
---------------

* (en) *Langskipene* på Internet Movie Database Rediger på Wikidata

* (no) *Langskipene* hos Filmfront Rediger på Wikidata

* (sv) *Langskipene* i Svensk Filmdatabas Rediger på Wikidata

* (da) *Langskipene* i Danmark Nationale Filminstitut Rediger på Wikidata

* (en) *Langskipene* på AllMovie Rediger på Wikidata

* (fr) *Langskipene* på Allociné Rediger på Wikidata

* (nl) *Langskipene* på MovieMeter Rediger på Wikidata

* (en) *Langskipene* på Turner Classic Movies Rediger på Wikidata

* (en) *Langskipene* på Rotten Tomatoes Rediger på Wikidata
**Langsjøen** er en innsjø i kommunene Tolga og Engerdal i Innlandet. Innsjøen strekker seg like sør for fylkesvei 26 mellom Tolga og Sømådal kirke i området mellom Sømådalen og Holøydalen. I partiet mellom utløpsoset og Johnsgård turistsenter er innsjøen ikke dypere enn 15 m, men nordvest for Johnsgård er innsjøen 42 m på det dypeste. I den nordvestre enden, der elva Hola munner ut, er det et velutviklet elvedelta. 

Langsjøen ligger i et område der fjellgrunnen består av sparagmitt som forvitrer lite. Lenger opp i nedbørfeltet finnes kalkspat som gir mer kalkholdig forvitringsgrus. Næringsforholdene i sjøen er derfor gode, og vegetasjonen i elvedeltaet inneholder både kravstore og meget kravstore arter. Vannkvaliteten og sjøens næringsproduksjon er også god. Fiskens lengdevekst, kvalitet, kjønnsmodningsalder og alderssammensetning er god, til dels meget god. De viktigste fiskeartene er harr, sik og ørret, men det finnes også abbor og gjedde.

Langsjøen er delt inn i to forvaltningsområder. Den nordre delen av sjøen i Tolga kommune, forvaltes av Hola fiskeforening med egne fiskeregler og fiskekort. I den søndre del av Langsjøen (Engerdal kommune) gjelder kun fiskekort og fiskeregler som er utstedt og forvaltet av Engerdal fjellstyre.

I sørøst renner elva Sømåa ned til Isteren.

Referanser
----------

1. 1 2  «NVE Atlas». *Innsjødatabase.*  Norges vassdrags- og energidirektorat. Besøkt 24. april 2015
2. 1 2 3  «NVE Atlas». *Dybdekart.*  Norges vassdrags- og energidirektorat. Besøkt 24. april 2015
3. ↑  NVE, dybdekart
4. ↑  Direktoratet for naturforvaltning, elvedeltadatabasen
5. ↑  Driftsplan for Femund-/Trysilvassdraget 2004-2012 Arkivert 4. mai 2015 hos Wayback Machine. s 78
6. ↑  Hola fiskeforening

|  |  |
| --- | --- |
| Oppslagsverk/autoritetsdata | GeoNames **·** Sentralt stedsnavnregister
 |
Frihetsplassen i Łódź
**Frihetsplassen i Łódź** (polsk *Plac Wolności*) er byens sentrale plass, og ligger ved Piotrkowska-gatens nordlige ende.

Fra plassen, som er utformet som en oktogon, skyter fire gater i hver sin verdensretning: Piotrkowska-gaten i sør, Nowomiejska-gaten i nord, Pomorska-gaten i øst og Legionów-gaten i vest. Plassen er dessuten omringet av fire gater som danner en likesidet firekant: Północna-gaten («Nordgaten»), Południowa-gaten («Sørgaten», i dag 1905-revolusjonens gate), Wschodnia-gaten («Østgaten») og Zachodnia-gaten («Vestgaten»). Plassen er utgangspunktet for nummereringen av gatene i Łódź.

Historie
--------

Plassen ble anlagt i 1823 som hovedtorget til det nye beboelsesområdet *Nowe Miasto* (Den nye by). Det hadde i begynnelsen funksjon som markedsplass. I 1827 ble det klassisistiske rådhuset og den evangeliske Treenighetskirken bygd ved plassen (Piotrkowska-gaten) etter tegninger av Bonifacy Witkowski, som Łódź’ første representative bygninger. I 1898 fikk torget trikkforbindelse, og markedsplassen ble gjort om til byens representative plass.

Torget ble døpt til *Frihetsplassen* etter at Polen ble selvstendig i 1918. I 1930 ble Tadeusz Kościuszko-monumentet reist på plassen. Under andre verdenskrig forandret de tyske nazistene plassens navn til *Deutschlandplatz*, og rev monumentet ned i 1939. Det ble først gjenoppbygd i 1960.

Eksterne lenker
---------------

* (en) Wolności Square in Łódź – kategori av bilder, video eller lyd på Commons Rediger på Wikidata

* (en) Plac Wolności w Łodzi – galleri av bilder, video eller lyd på Commons Rediger på Wikidata
**Frihets- og rettferdighetspartiet** (arabisk: حزب الحرية والعدالة DIN: *Ḥizb al-Ḥurrīya wa-al-ʿAdāla*) var et egyptisk, islamistisk politisk parti som ble grunnlagt 30. april 2011, i kjølvannet av den egyptiske revolusjonen i 2011. Partiet var nominelt uavhengig, men hadde sterke forbindelser med den egyptiske greina av Det muslimske brorskapet, den største og best organiserte politiske organisasjonen i Egypt.[]

Partiet vant i parlamentsvalget i Egypt 2011–2012 217 av 498 seter i underhuset og 105 av 180 seter i overhuset av det egyptiske parlamentet, med totalt 37,5 % av stemmene. Partiets daværende formann, Muḥammad Mursī, ble også partiets kandidat til presidentvalget i Egypt 2012 etter at Ḫairat aš-Šāṭir ikke fikk tillatelse til å stille.

Partiet ble forbudt og formelt oppløst i 2014.

Referanser
----------

1. ↑  Shehata, Said (25. november 2011). «Profile: Egypt's Freedom and Justice Party». *BBC*. Besøkt 18. mai 2015.
2. ↑  «Egypt court bans Muslim Brotherhood's political wing». *BBC*. 9. august 2014. Besøkt 18. mai 2015.
3. ↑  «Al-Komi: Disbanding Freedom and Justice Party Will Not Stop Us Serving People». *IkwhanWeb*. The Muslim Brotherhood. 11. august 2014. Arkivert fra originalen 13. august 2014. Besøkt 18. mai 2015.

Eksterne lenker
---------------

* (en) Offisielt nettsted Rediger på Wikidata
* Frihets- og rettferdighetspartiet på Facebook Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN
 |
Frihetsmonumentet i Ruse
**Frihetsmonumentet** (bulgarsk: Паметник на свободата, Pametnik na svobodata) i Ruse i Bulgaria, ble bygget i begynnelsen av det 20. århundret av den italienske skulptøren Arnoldo Zocchi. Idag utgjør skulpturen en del av byvåpenet.

Ruses byvåpen
Monumentet har en pyramidal form. Statuen på toppen er en kvinneskikkelse som holder et sverd i den ene hånden mens hun med sin venstre hand peker i den retningen som de nasjonale frigjørerne kom fra. En av de to løvene i bronse ved sokkelen river med kjevene sine i stykker slaveriets lenker mens den andre forsvarer frihetens skjold. På pidestallen er det relieffer med scener av motstandskampen. To kanoner er plassert på baksiden. 

Det nøyaktige årstallet for avdukingen av statuen er usikkert, men det antas å være enten 1906, 1908 eller 1909. Under enhver omstendighet er det enighet om at det skjedde 11. august.

Grunnsteinen ble lagt i 1890 i ungdomsparken under nærværet av knjaz Ferdinand I av Bulgaria. Fem år senere ble det besluttet å flytte monumentet til byparken, en tidligere tyrkisk kirkegård, som på dette tidspunktet var blitt byens sentrale kvarter. Parken som opprinnelig var omgitt av et smijernsgjerde og lukket om natten, ble først oppkalt etter knjaz Boris, den nylig fødte arving til tronen. Senere ble området kalt Botev kvartalet og etter 9. september 1944, Leninplassen. 

Den opprinnelige planen gikk ut på at monumentet skulle bære en statue av "frigjøringstsaren" Aleksander II av Russland, slik det finnes en av i Sofia, Bulgarias hovedstad. Videre skulle det være to statuer av revolusjonære ved sokkelen. I 1907 ble det bestemt å fravike planene om Aleksander på toppen av pidestallen.

Ferdinand den første som nylig hadde blitt utnevnt til tsar etter samlingen av Bulgaria, ble forespurt om å avgjøre monumentets åpningsdag. I mangel av svar fra tsaren ble 11. august valgt. Dette var også var den avgjørende dato for slaget ved Shipka under Den russisk-tyrkiske krig (1877-1878). Seremonien gikk over tre dager, med avdukingen som avslutning.

Referanser
----------

1. ↑  Slik: Lebikyan, Hachik (2002). The revolutionaries' monument in Rousse. ISBN 978-954-9906-48-6.
Port Arthur i 1904
Lüshunkou
**Lüshunkou** (kinesisk: 旅顺口区; pinyin: *Lǚshùnkou qu*) er et bydistrikt i Dalian i provinsen Liaoning i Folkerepublikken Kina. Det ligger ved Gulehavet. 

Lüshunkou har et areal på 404,5 km² og 204 000 innbyggere (2010). 

Frem til 1950 var det en selvstendig by (*Lüshun*, **Port Arthur**). Det er et støttepunkt for den kinesiske flåten.

Administrative enheter
----------------------

**Subdistrikter:**

* Desheng (得胜街道), Guangrong (光荣街道), Dengfeng (登峰街道), Shichang (市场街道), Longwangtang (龙王唐街道), Shuishiying (水师营街道), Tieshan (铁山街道), Shuangdaowan (双岛湾街道), Sanjianbao (三涧堡街道), Changcheng (长城街道), Longtou (龙头街道), Beihai (北海街道).

Samferdsel
----------

Kinas riksvei 201 ender opp i Lüshunkou. Den begynner i Hegang i provinsen Heilongjiang og fører via blant annet Mudanjiang og Dandong sør til Liaodonghalvøya til Lüshunkou/Dalian.

Kinas riksvei 202 ender også opp her. Den begynner i Heihe i provinsen Heilongjiang, passerer gjennom Harbin og Shenyang før den ender i Dalian.

Eksterne lenker
---------------

* Offisielt nettsted Rediger på Wikidata

* (en) Lüshunkou – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** VIAF **·** GND **·** BNF **·** BNF (data) **·** SUDOC **·** NDL **·** GeoNames
 |
**Stiftelsen Administrativt Forskningsfond ved Norges Handelshøyskole** (**AFF**) er en norsk stiftelse som har til formål å utvikle og anvende kunnskap om organisasjon og ledelse ved å drive utviklingsarbeid, rådgivning, forskning og lignende virksomhet. AFF ble stiftet 3. september 1952 med støtte fra norske bedrifter og næringslivsorganisasjoner.

Hovedformålet er å drive systematisk etterutdannelse av personer i ledende administrative stillinger. Kursene, som var blant de første i Norge som tok opp sensitivitetstrening og andre psykologiske teknikker for mestring av lederrollen, er alment kjent som «Solstrand-kurs», etter kursstedet Solstrand Fjordhotell i Bjørnafjorden.

Hovedkontoret ligger i Bergen og er samlokalisert med Norges Handelshøyskole.

Referanser
----------

1. ↑   w2.brreg.no[Hentet fra Wikidata]
2. ↑  Johnny Gimmestad (4. mai 2002). «Ledernes rådyre lekeplass». *www.aftenposten.no*. Besøkt 17. mars 2021.
3. ↑  «Administrativt Forskningsfond ved NHH | Bergen byleksikon». *www.bergenbyarkiv.no*. Besøkt 17. mars 2021.
4. ↑  «AFF - resultatorientert ledelse gjennom 60 år. 9788245013962. Heftet - 2012 | Haugenbok». *www.haugenbok.no*. Besøkt 17. mars 2021.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Bergen byleksikon **·** Brønnøysundregistrene
 |
**Geir Halleland** (født 13. september 1967) er en norsk trommeslager og sanger som har spilt med flere norske musikkgrupper, Parece (1980), Sally (1984), SOB (1986), Capt. Kane (1990), inntil han i 1990 ble trubadur med gitar. I 2000 ble han også medlem i 3 Busserulls, men trakk seg ut i 2005 etter anstrengende turnévirksomhet og plateutgivelser.

Plateutgivelser
---------------

I 1992 gav han ut CD-en *Never Again* med bandet Frontline, og var blant annet på Norsktoppen i hele fire uker med sangen «Darling Blue».

I 1996 var han med SOB på utgivelsen *Vorspiel med SOB* som hadde et visst salg på Vestlandet.

I 2004 var han med på 3 Busserulls utgivelse *Små Fagre Gudsord fra landet* hvor han synger på tittelsporet.

Diskografi
----------

### 3 Busserulls

* *Gudsord fra landet* (2004)

Singler/EP-er
* *Musikantane e kåmmt te by'n* (2003)

### S.O.B.

* *Vorspiel med SOB* (1996)

### Capt. Kane & Big Trouble

* *Where I Stand* (2007)
* *Big Trouble* (2010)

Singler
* *Flying High* (2010)
* *What he needs...* (2013)

### Frontline

* *Never Again* (1993)

### Deltar på

* Billy Blaff & Døgnfluene: *Billy Blaff & Døgnfluene* (1994)
* Bill Booth & The Convertibles: *Heart in Hand* (1998)
* Ole Ivars-hyllest: *En annen dans* (2004)
* Karoline Taraldsøy: *Ta deg tid* (2013)
En kinesisk amah (til høyre) og en kinesisk kvinne og hennes tre barn.
**Amah** eller **ayah** (kinesisk: 阿嬤, portugisisk: *ama*, tysk: *Amme*, middelalderlatin: *amma*; eller *ayah* hindi: *āyā*, *aia*, latin: *avia*, tagalog: *yaya*) er en jente eller kvinne som er i tjeneste i en familie for å vaske og rydde og til å passe på barna, altså som en kombinasjon av hushjelp og barnepike. Uttrykket brukes respektfullt.[] Mange av dem bærer uniform.[]

Ordet er vanlig i Østasia og India (selv om begrepet *ayah* er mer vanlig i India).[] Det er usikkert om det kommer fra kinesisk, eller om det i Kina ble overtatt fra portugisisk.[]

I Taiwan og Folkerepublikken Kina kan begrepet *amah* også bli brukt generelt om eldre kvinner.[] Lignende termer er *ah-yee*, *yee-yee*, eller *jie-jie*.

I Tangdynastiets Kina brukte man ordet *amah* også som informell og poetisk betehnelse for den taoistiske gudinnen Xi Wangmu.[]

Begrepene *Amah* og *ayah* er også blitt låneord innen engelsk litteratur.

Kilder
------

* Suzanne E. Cahill, *Transcendence & Divine Passion. The Queen Mother of the West in Medieval China*, Stanford: Stanford University Press, 1993, ISBN 0-8047-2584-5
Røykdykkere fra Bable brannvesen

En **røykdykker** er en brannkonstabel med kurs og trening i røykdykking.

Røykdykkere brukes i brann- og redningssammenheng både av offentlige brannvesen og industrivern. De settes inn i røykfylte og varme områder for søk og redning og for å slukke branner.

Røykdykkere er iført bekledning som består av varmebestandige klær, finlandshette, hjelm og heldekkende ansiktsmaske som festes i hjelmen eller med hodestropper. På ryggen har røykdykkeren en pusteluftflaske som inneholder komprimert luft. Ansiktsmasken lager et overtrykk slik at røykdykkeren hele tiden har tilgang på frisk luft. Dette holder også varme og giftige branngasser unna åndedrettsystemet.

Yrket er underlagt krav til fysisk og psykisk helse, der røykdykkere må bestå en årlig fysisk test.

Referanser
----------

1. ↑  «Røykdykking». *Næringslivets sikkerhetsorganisasjon*. Besøkt 13. januar 2023.
2. ↑  «Helseundersøkelse og tester av fysisk kapasitet for røyk- og kjemikaliedykkere». *www.arbeidstilsynet.no* **(norsk)**. Besøkt 13. januar 2023.

Eksterne lenker
---------------

* Utdanning.no sin yrkesbeskrivelse av røykdykker
**Amadou Salif Kébé** (født 3. april 1965 i Guinea, død 17. april 2020 i Conakry) var en guineansk jurist og tjenestemann, kjent som leder av den nasjonale valgkommisjon, Commission Électorale Nationale Indépendante. 

Etter å ha virket som advokat i ti år ble Kébé ble utnevnt av domstolsvesenet til praktisere i valgkommisjonen. Han ble BRIDGE-akkreditert for valgspørsmål, og var direktør for de juridiske avdelinger i valgkommisjonen og deretter president for den samme institusjonen som har ansvaret for organiseringen av valg i Guinea.

Han organiserte kommunevalget 4. februar 2018, deretter omtellingen og granskningen 22. mars, og de kombinerte valgene i 2020 (til lovgivende forsamling, og folkeavstemning om en ny konstitusjon).

Han var president i Den uavhengige nasjonale valgkommisjon fra 2017 til han døde i 2020 av covid-19 på Hôpital Donka i hovedstaden Conakry.

Referanser
----------

1. ↑  «CENI : Amadou Salif Kebe, élu nouveau président». *Mosaiqueguinee.com* **(fransk)**. 4. juli 2017. Besøkt 26. mai 2020. .
2. ↑  «Législatives et référendum guinéens : double scrutin perturbé par des violences». *VOA* **(fransk)**. Besøkt 26. mai 2020. .
3. ↑  Afrique, Le Point (18. april 2020). «Covid-19 – Guinée : le président de la commission électorale est décédé». *Le Point* **(fransk)**. Besøkt 26. mai 2020. .
**Amagerbrogade** er en hovedferdselsåre på Amager. Gaten starter ved Christmas Møllers Plads, hvor [( torvegade )) blir til Amagerbrogade, og slutter ved kommunegrensen om lag 500 meter etter Sundbyvester Plads, hvor den blir til Amager Landevej.

Amagerbrogade markerer grensen mellom de to københavnske bydelene Sundbyvester og Sundbyøster.

Ifølge den lokale handelsstandsforening er Amagerbrogade Danmarks lengste handelsgate. Nærmeste metrostasjon er Amagerbro. 13. september 2012 vedtok politikerne i Københavns Rådhus at Amagerbrogade – fra Christmas Møllers Plads til Vejlands Allé, skal ha minsket biltrafikken med 50 prosent og samtidig få anlagt bredere fortau og sykkelstier, etter samme oppskrift som Nørrebrogade.

Amager Landevej
---------------

Opprinnelig var Amagerbrogade og Amager Landevej deler av kongeveien til Store Magleby og Dragør. Ved innlemmelsen av Sundbyerne i Københavns Kommune i 1902 het hele veien Amager Landevej (syklistpaviljongen Alhambra som lå nær Sundbyvester Plads, lå således ved Amager Landevej), men etter hvert vant navnet Amagerbrogade innpass, og i dag skifter navnet ved grensen til Tårnby kommune.

Da Københavns Lufthavn vokste seg større og slukte Maglebylille, ble også Amager Landevej avskåret like nord for Store Magleby. Ved den ytterste ende av Amager Landevej ligger i dag Flyvergrillen.

Referanser
----------

1. ↑  *Omstridt plan vedtaget: Amagerbrogade bliver strøggade*, politiken.dk